Beretning ved årsmødet 2023 -2024.

Ved sæsonens start er det altid spændende, hvor mange der tilmelder sig koret – om Rune kan begynde med det samme. Det lykkedes med fælles hjælp at komme op på det magiske tal 40.

Så tidligt som muligt reserverer vi plads til koncerterne i kirkerne, og helst med kirker med god plads. Men det betød, at vi igen måtte i Lundtofte kirke til jul, dog lykkedes det at få plads i Sorgenfri Kirke til forårskoncerten. Lundtofte Kirke er stadig i spil, hvis intet andet er muligt.

Det er vores intension at repertoirelisten er færdig inden efterårsferien, men et par svære sange måtte sorteret fra, Ubi Caritas og Singet frisch und Wohlgemuth. Dog vendte Ubi Caritas tilbage til forårsrepertoiret og denne gang med større succes.

Vi har indkøbt nye sorte kormapper i stedet for de gamle tynde, som vi har haft i mange år. Tilsyneladende fungerer det, og det ser ret godt ud også uden forsiden.

I oktober indgik vi igen en aftale med Rygaards centret om endnu en julekoncert der. Det er et rigtigt hyggeligt sted at komme, og de er glade for vores besøg. Det gik godt med 30 kordeltagere. Måske er det der vi optræder igen til december.

I Lundtofte Kirke blev der taget et nyt korfoto, som FOF allerede har taget i brug i forbindelse med vores kor.

Koncerten i Lundtofte Kirke var velbesøgt. Grete havde trykt 70 programmer, men kirketjeneren kom med 20 ekstra.

Ved vores juleafslutning havde 20 medlemmer lyst til at deltage. Anna kommenterede vores koncert, og hun synes at vi bliver bedre og bedre.

I januar gik vi gang med forårsrepertoiret. En del medlemmer kom med det samme og sagde at de syntes det var nogle gode sange, som var på programmet, som indeholdt en del af de gamle velkendte. Men det er bestemt ikke nemmere af den grund. Der er virkelig noget at arbejde med. Derfor holder vi fast i vores aftale om lektier til hver gang. Det fungerer rigtigt godt.

Så kom der en invitation til korfestival den 25. maj. Vi deltager ikke som kor, men en del af vores medlemmer vil være med på dagen til indøvelse af fællessangene og lytte til, hvad de andre kor synger. Alle kan i øvrigt møde op på dagen.

Allerede i februar indgik vi en aftale med Virumgård plejecenter. Vi synes, at når vi nu hedder Lyngby Seniorkor, så må vi også vise flaget her i kommunen. Det gav god koncerttræning, også selv om der var lavt til loftet og der ventede duftende kaffe og chokolader. Snakken gik i koret, mere end godt var, men i det mindste var beboerne glade for vores besøg.,

Det har i det hele taget været en rolig sæson med gode kormøder og træning.

Foruden det almindelige arbejde vi varetager i bestyrelsen, så vil vi have mere fokus på oplysning og information om koret, med det formål at skaffe flere medlemmer.

Der er udarbejdet en ny folder med særlig invitation til mænd. Vi har to hårdtarbejdende mandegruppe, og ikke fordi de ikke gør det godt, for det gør de, men det kunne være godt med lidt assistance. Folderen ligger på hjemmesiden, men der vil også hver gang ligge nogle eksemplarer her til at tage med. Det er der flere medlemmer, allerede benyttet sig af. Vi håber det giver pote.

Vi har flere gange talt om modtagelsen af nye medlemmer. Det er sådan, at nodekendskab ikke er en forudsætning for at deltage, selv om man må sige, at det er en fordel. Derfor kan det være en stor mundfuld at starte. Så når der kommer nye, vil vi bede en fra stemme gruppen om at være en slags mentor, i det omfang et nyt medlem har behov for og lyst til det.

Anna er meget velvillig indstillet på at svare på spørgsmål i forbindelse med noder, tegn og andre underlige symboler. Men hvem kan dog huske det fra gang til gang og det går stærkt, når vi først er i gang. Derfor har Lisbeth samlet nogle sider, nærmest et lille hæfte, som har overskriften ”Tegn og symboler i nodeskriften”. Det vil komme på hjemmesiden. Så er det muligt at se mere på det der hjemme.

Vi vil sørge for, at der mere systematisk kommer opslag og foldere i kirkerne og på de nærmeste biblioteker.

Koncerten i Sorgenfri Kirke var velbesøgt på trods af det fine sommervejr. Det var en fin koncert og god stemning. Et nyt medlem var meget interesseret og dukker op til september.

Vedrørende ønsker til efterårsrepertoiret, så send endelig forslag, selv om der en del på listen. Det må gerne være noget vi har sunget før.

En hilsen fra Otto. Han vender desværre ikke tilbage til koret.

Så skal der lyde en tak til Anna og Rune for sæsonen der er gået. Tak for jeres indsats med os.

Tak til Leif for arbejdet med hjemmesiden.

Tak til Allan for interessante fortællinger og tak til Jesper for revision.

Sidst men ikke mindst tak til Grete, Jeanne og Lisbeth for godt samarbejde i bestyrelsen.

13. maj 2024

Annelise Steengaard.